Hou jou kloue van my kos af! | Maroela Media
(Foto: Amy Luetich via Christmas Island Tourism)
'n Mens is gereed daarvoor om op die uitkyk te wees vir goggas en gediertes as mens kamp, maar dié gesin is oorval deur 'n groot groep ongenooide gaste.
'n Gesin van Australië het op Kerseiland uitgespan toe 'n groep krappe skielik opgedaag het. Christmas Island Tourism het foto's van die gebeurtenis op hul Facebook-blad gedeel.
"Rowerkrappe gedra hulle sleg! 'n Paar eiland-gesinne het 'n paar ekstra monde gehad om kos te gee toe hulle die naweek gebraai het," lui die beskrywing by die foto's. "Klapperneutkrappe het 'n ongelooflike sterk reuksin en vir kreature wat gewoonlik stadig beweeg, beweeg hulle baie vinnig wanneer daar iets te ete is … Sal jy jou piekniek met hierdie outjies deel?"
Die toerismeblad het gewaarsku dat rowerkrappe (ook bekend as klapperneutkrappe) 'n beskermde spesie is en op Kerseiland bewaar word.
Amy Luetich, wat al 'n paar jaar lank op die eiland woon, het aan Daily Mail Australia gesê dit is die eerste keer wat sy soveel rowerkrappe bymekaar sien. "Ons het al 'n paar keer hier gekamp. Net toe ons begin eet, het hulle ons bestorm. My seun het minstens 52 getel."
Volgens die Kinderensiklopedie is klapperneutkrappe groot, sterk, rooierige, roofsugtige landkrappe. Hulle word tot 40 cm lank en kan tot 2 kg weeg. Hulle is goeie klimmers en kom op die eilande van die Indiese en die Stille Oseaan voor, maar lê eiers in die see. Hulle leef onder andere van klapperneute (en kan dit na bewering selfs van die bome afhaal).